**Основи на гражданското образование в предучилищна възраст**

Изготвил: Вярка Рангелова, старши учител в ДГ №2 „Знаме на мира“

Гражданското образование е насочено към формиране на гражданско съзнание и граждански добродетели и е свързано със знания за устройството на демократичното общество, за правата и задълженията на гражданина и с умения и готовност за отговорно гражданско поведение.

Гражданското образование в детската градина е интегрирано във всички образователни направления, както и в допълнителните дейности с децата.

В предучилищна възраст детето трябва да може да опише семейството си заедно с правата и отговорностите на неговите членове, да умее да изразява по подходящ начин своите чувства и желания, да споделя проблемите си и да търси помощ от другите, да си сътрудничи с другите деца и с възрастните.

В детската градина се формира позитивно отношение към семейните и националните празници и традиции.

Важно е детето са свикне да прави самооценка на поведението си и да разбира необходимостта от спазването на правилата и последиците от тяхното нарушаване.

По отношение на своето гражданство детето трябва да умее да прави разлика между „гражданин на Република България“ и „жител на град...“ и да определя своята национална идентичност, която може и да не съвпада с народността и принадлежността му към определен етнос.

Децата трябва да разпознават органите за ред сигурност – полиция, пожарна, отдел „Закрила на детето“ и др. и да знаят каква е тяхната дейност.